CELEX: 32017R0929
Language: hu
Date: 2017-05-31 00:00:00
Title: A Bizottság (EU) 2017/929 végrehajtási rendelete (2017. május 31.) az 1967/2006/EK tanácsi rendelettől a görög felségvizeken folytatott halászatban alkalmazott, hajóról üzemeltetett kerítőhálók telepítésének a parttól számított legkisebb távolsága és legkisebb mélysége tekintetében történő eltérésről

1.6.2017   
            
            
               HU
            
            
               Az Európai Unió Hivatalos Lapja
            
            
               L 141/3
            
         A BIZOTTSÁG (EU) 2017/929 VÉGREHAJTÁSI RENDELETE
   (2017. május 31.)
   az 1967/2006/EK tanácsi rendelettől a görög felségvizeken folytatott halászatban alkalmazott, hajóról üzemeltetett kerítőhálók telepítésének a parttól számított legkisebb távolsága és legkisebb mélysége tekintetében történő eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló, 2006. december 21-i 1967/2006/EK tanácsi rendeletre (1) és különösen annak 13. cikke (5) bekezdésére,
   mivel:
   
               (1)
            
            
               Az 1967/2006/EK rendelet 13. cikkének (1) bekezdése úgy rendelkezik, hogy tilos vontatott halászeszközöket használni a parttól számított 3 tengeri mérföld távolságon vagy az 50 méteres izobáton belül, ahol ez a mélység a parttól számított kisebb távolságon belül elérhető.
            
         
               (2)
            
            
               A Bizottság valamely tagállam kérésére lehetővé teheti az 1967/2006/EK rendelet 13. cikkének (1) bekezdésétől való eltérést, feltéve, hogy teljesülnek a 13. cikk (5) és (9) bekezdésében meghatározott feltételek.
            
         
               (3)
            
            
               2016. június 2-án kérelem érkezett a Bizottsághoz, amelyben Görögország eltérést kérelmezett az 1967/2006/EK rendelet 13. cikke (1) bekezdésének első albekezdésétől a nyurgadurbincsnak (Spicara smaris) és a nagyszemű durbincsnak (Boops boops) a hajóról üzemeltetett kerítőhálókkal a görög felségvizeken folytatott halászata tekintetében.
            
         
               (4)
            
            
               A kérelem a Görögország által már engedélyezett halászati tevékenységeket érint, és olyan hajókra vonatkozik, amelyek több mint öt éve folytatnak ilyen halászatot, és amelyek a Görögország által elfogadott irányítási terv keretében végeznek tevékenységet.
            
         
               (5)
            
            
               A Halászati Tudományos, Műszaki és Gazdasági Bizottság (HTMGB) 2016 szeptemberében értékelte a Görögország által kérelmezett eltérést és a vonatkozó irányítási terv tervezetét.
            
         
               (6)
            
            
               Az irányítási tervet (a továbbiakban: görög irányítási terv) Görögország a 6719/146097/29–12–2016 sz. miniszteri határozattal 2016. december 29-én fogadta el az 1967/2006/EK rendelet 19. cikke (2) bekezdésének megfelelően.
            
         
               (7)
            
            
               A Görögország által kért eltérés megfelel az 1967/2006/EK rendelet 13. cikkének (5) és (9) bekezdésében meghatározott feltételeknek.
            
         
               (8)
            
            
               Görögországot egyedi földrajzi adottságok jellemzik egyrészt sajátos morfológiai szerkezete (több tengeren elterülő számos sziget), másrészt a célfajok elterjedési területe miatt (e fajok ugyanis kizárólag meghatározott helyszíneken és a part menti területek 50 méternél sekélyebb vizeiben fordulnak elő). A halászterületek ezért korlátozott kiterjedésűek.
            
         
               (9)
            
            
               A halászat nem folytatható más eszközökkel, mivel csak a hajóról üzemeltetett kerítőhálók rendelkeznek az ilyen fajta halászat végzéséhez szükséges műszaki jellemzőkkel.
            
         
               (10)
            
            
               Ezenkívül a halászat nem gyakorol jelentős hatást a tengeri környezetre, mivel a hajóról üzemeltetett kerítőhálók igen szelektív halászeszközök, nem érintkeznek a tengerfenékkel és nem telepíthetők a Posidonia oceanica fűágyakkal borított tengerfenéki területek felett.
            
         
               (11)
            
            
               A kérelem a hajóról üzemeltetett hagyományos kerítőhálókkal görög vizeken folytatott halászatot szabályozó irányítási terv 5. mellékletében felsorolt 244 hajóra vonatkozik. Tehát a kerítőhálós hajóflotta tevékenységi területének nagy kiterjedéséhez képest a Görögország által kért eltérés csak korlátozott számú hajót érint: ez a teljes görög halászflotta körülbelül 1,5 %-át teszi ki, a hajók összesített bruttó tonnatartalma pedig 1 697,72 BT.
            
         
               (12)
            
            
               Az említett hajók szerepelnek az 1967/2006/EK rendelet 13. cikke (9) bekezdésének megfelelően a Bizottsághoz eljuttatott jegyzéken.
            
         
               (13)
            
            
               A görög miniszteri határozat és az irányítási terv az 1967/2006/EK rendelet 13. cikke (9) bekezdésének megfelelően biztosítja, hogy a halászati erőkifejtés nem fog növekedni.
            
         
               (14)
            
            
               Az érintett halászati tevékenységek megfelelnek az 1967/2006/EK rendelet 4. cikke (1) bekezdésének első albekezdésében előírt követelménynek, amely tiltja az ilyen élőhelyek felett folytatott halászatot. A kerítőhálókat a vízoszlopban vontatják, így azok nem érintkeznek a tengerfenékkel. Ezen túlmenően a Posidonia oceanica fűágyak Görögország parti tengerén elvégzett feltérképezése hozzájárul a Posidonia oceanica védelméhez.
            
         
               (15)
            
            
               Az 1967/2006/EK rendelet 8. cikke (1) bekezdésének h) pontjában foglalt követelmény nem alkalmazandó, mivel vonóhálós hajókra vonatkozik.
            
         
               (16)
            
            
               A 9. cikk (3) bekezdésében a legkisebb szembőségre vonatkozóan meghatározott követelmények kapcsán a Bizottság tudomásul veszi, hogy a szóban forgó halászati tevékenység rendkívül szelektív, a tengeri környezetre gyakorolt hatása elhanyagolható, és a 4. cikk (5) bekezdésében foglalt rendelkezések nem érintik, és így Görögország az irányítási tervben az 1967/2006/EK rendelet 9. cikke (7) bekezdése alapján engedélyezte a rendelettől való eltérést.
            
         
               (17)
            
            
               A szóban forgó halászati tevékenység a parttól igen kis távolságra zajlik, ezért nem zavarja más hajók tevékenységét.
            
         
               (18)
            
            
               Az irányítási terv biztosítja, hogy az 1967/2006/EK rendelet III. mellékletében említett fajok kifogott mennyisége minimális legyen, mivel a halászat a nyurgadurbincsra (Spicara smaris) és a nagyszemű durbincsra (Boops boops) irányul, amelyek nem szerepelnek az 1967/2006/EK rendelet III. mellékletében, ráadásul e halászati tevékenységek rendkívül szelektívek.
            
         
               (19)
            
            
               A halászati tevékenységek igen szelektívek és nem irányulnak lábasfejűekre.
            
         
               (20)
            
            
               A görög irányítási terv rendelkezik a halászati tevékenységek felügyeletéről, így megfelel az 1224/2009/EK tanácsi rendelet (2) 14. cikkében foglalt feltételeknek.
            
         
               (21)
            
            
               A görög irányítási terv rendelkezik a halászati tevékenységek felügyeletéről az 1967/2006/EK rendelet 13. cikke (9) bekezdése harmadik albekezdésének megfelelően.
            
         
               (22)
            
            
               A kérelmezett eltérést ezért engedélyezni kell.
            
         
               (23)
            
            
               Indokolt előírni, hogy Görögország rendszeresen és a görög irányítási tervben szereplő felügyeleti tervnek megfelelően jelentést tegyen a Bizottságnak.
            
         
               (24)
            
            
               Az eltérés korlátozott időbeli hatálya következtében lehetőség nyílik gyors korrekciós intézkedések alkalmazására abban az esetben, ha a Bizottságnak benyújtott jelentés szerint a kiaknázott állományok védettségi helyzete rossz, és egyben arra is, hogy egy későbbi, kiigazított irányítási terv szilárdabb tudományos alapokra épüljön.
            
         
               (25)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   Eltérés
   (1)   Az 1967/2006/EK rendelet 13. cikkének (1) bekezdése nem alkalmazandó a görög felségvizeken a nyurgadurbincs (Spicara smaris) és a nagyszemű durbincs (Boops boops) hajóról üzemeltetett kerítőhálókkal folytatott halászata tekintetében.
   (2)   Az (1) bekezdésben említett, hajóról üzemeltetett kerítőhálókat azok a hajók alkalmazhatják, amelyek:
   
               a)
            
            
               a görög irányítási terv 5. mellékletében szereplő lajstromszámmal rendelkeznek;
            
         
               b)
            
            
               több mint öt éve folytatnak ilyen halászatot; és
            
         
               c)
            
            
               rendelkeznek halászati engedéllyel, és tevékenységüket Görögország által az 1967/2006/EK rendelet 19. cikkének megfelelően elfogadott halászati irányítási terv keretében végzik.
            
         2. cikk
   Felügyeleti terv és jelentéstétel
   Görögország eljuttatja a Bizottságnak az irányítási terv keretében létrehozott felügyeleti tervnek megfelelően elkészített jelentést.
   3. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   A rendelet a hatálybalépésétől számított három évig alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. május 31-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 409., 2006.12.30., 11. o.
   
   
      (2)  A Tanács 1224/2009/EK rendelete (2009. november 20.) a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.).